Mestské zastupiteľstvo v Spišskej Novej Vsi v zmysle § 18 ods.1 a § 10 ods.2 zákona SNR číslo 369/1990 Zb. o obecnom zriadení v znení neskorších predpisov schvaľuje

Zásady
        kontrolnej činnosti v podmienkach  samosprávy Mesta Spišská Nová Ves

Čl. 1
Základné ustanovenia

1/ Zásady upravujú pôsobnosť samosprávy na úseku kontroly a základné pravidlá kontrolnej činnosti v Meste Spišská Nová Ves. Obsahujú ciele a spôsob kontroly vykonávanej podľa zákona a osobitných predpisov  pri nakladaní s verejnými prostriedkami a pri správe majetku mesta a majetku zvereného do správy a činností spojených s takouto správou v pôsobnosti samosprávy na základe uznesení mestského zastupiteľstva  a rozhodnutí primátora mesta.

2/ Pôsobnosť iných orgánov kontroly upravená osobitnými predpismi nie je týmto dotknutá.

Čl. 2
Obsah a zameranie kontrolnej činnosti

1/ Kontrolnou činnosťou sa rozumie kontrola zákonnosti, účinnosti, hospodárnosti a efektívnosti pri hospodárení a nakladaní s verejnými prostriedkami, majetkom a majetkovými právami Mesta Spišská Nová Ves ako aj majetkom, ktorý mesto užíva podľa osobitných predpisov. Ďalej kontrola príjmov a výdavkov rozpočtu mesta, finančná kontrola, kontrola vybavovania sťažností  a petícií, ako aj kontrola dodržiavania všeobecne záväzných právnych predpisov, kontrola plnenia uznesení mestského zastupiteľstva, kontrola vnútorných riadiacich a organizačných noriem a kontrola plnenia ďalších úloh ustanovených osobitnými predpismi ( napr. zákon NR SR č. 523/2004 Z. z. o rozpočtových pravidlách verejnej správy).

2/ Kontrole podľa týchto zásad nepodliehajú rozhodnutia vydané v správnom konaní a rozhodnutia štátnych orgánov.

3/ Vnútornú kontrolu vymedzenú osobitnými predpismi a v súlade so svojim organizačným poriadkom vykonávajú riadiaci zamestnanci ako neoddeliteľnú súčasť riadenia pracovných činností na jeho všetkých stupňoch. Táto kontrolná činnosť sa neriadi podľa týchto zásad.

Čl. 3
Kontrolné orgány

Kontrolu plnenia úloh v pôsobnosti Mesta Spišská Nová Ves vymedzených zákonom SNR
č. 369/1990 Zb. o obecnom zriadení v znení neskorších predpisov, vykonávajú tieto orgány mesta:
a/ mestské zastupiteľstvo 
b/ primátor mesta
c/ hlavný kontrolór
d/ mestská rada
e/ poslanci mestského zastupiteľstva
f/  komisie zriadené mestským zastupiteľstvom
g/ zamestnanci mesta, rozpočtových a príspevkových organizácií, ktorých zriaďovateľom je mesto, pri vykonávaní finančnej kontroly podľa zákona NR SR č. 502/2001 Z. z. o finančnej kontrole a vnútornom audite.
Čl. 4
Kontrolované subjekty
 
Kontrolovanými subjektmi podľa týchto zásad sú:
a/ mestský úrad
b/ rozpočtové a príspevkové organizácie zriadené Mestom Spišská Nová Ves
c/ právnické osoby, v ktorých má mesto  majetkovú časť a iné osoby, ktoré nakladajú s majetkom mesta, alebo ktorým bol majetok mesta prenechaný na užívanie a to v rozsahu dotýkajúcom sa tohto majetku
d/ osoby, ktorým boli poskytnuté z rozpočtu mestskej časti účelové dotácie , či nenávratné finančné výpomoci podľa osobitného predpisu (napr. zákon NR SR č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov) v rozsahu nakladania s týmito prostriedkami.
e/ obyvatelia mesta a všetky ostatné subjekty, ktorým zákon alebo nariadenie mesta určuje povinnosti voči mestu.

Čl. 5
Mestské zastupiteľstvo

1.	Mestské zastupiteľstvo vykonáva kontrolu plnenia úloh, ktoré mu vyplývajú zo zákonov, všeobecne záväzných nariadení a uznesení mestského zastupiteľstva, z vlastnej iniciatívy ako aj na základe stanovísk poslancov, komisií, mestskej rady a stanovísk hlavného kontrolóra.
 
2.	Mestské zastupiteľstvo kontroluje.
a)	plnenie všetkých úloh mesta vyplývajúcich z pôsobnosti mesta,
b)	zákonnosť, účelnosť a hospodárnosť pri nakladaní s prostriedkami mesta, majetkom mesta a majetkom štátu prenechanom do správy mesta,
c)	vybavovanie sťažností, oznámení, podnetov a petícií,
d)	plnenie uznesení a všeobecne záväzných nariadení mesta.

3.	Kontrolná pôsobnosť mestského zastupiteľstva sa vzťahuje na všetku činnosť mesta ako samosprávneho územného celku.

4.	Kontrolu podľa predchádzajúcich ustanovení mestské zastupiteľstvo vykonáva prostredníctvom mestskej rady, komisií, poslancov a hlavného kontrolóra, ktorí kontrolu pre mestské zastupiteľstvo vykonávajú v rámci svojej pôsobnosti, resp. na základe uznesenia mestského zastupiteľstva alebo nariadenia mesta.

5.	Mestské zastupiteľstvo prijíma opatrenia na odstránenie nedostatkov, ktoré zistilo kontrolnou činnosťou formou uznesení.

Čl. 6
Poslanci mestského zastupiteľstva

1.	Poslanci mestského zastupiteľstva uskutočňujú kontrolnú činnosť prostredníctvom zasadaní mestského zastupiteľstva, prácou v komisiách, v mestskej rade alebo aj v osobitných skupinách ustanovených na tento účel a uplatňovaním svojich oprávnení vymedzených osobitným predpisom §25 ods.3 zákona 369/1990 Zb. v znení neskorších predpisov.

2.	Poslanci mestského zastupiteľstva sú oprávnení zúčastňovať sa na previerkach, kontrolách, vybavovaniach sťažností, oznámení a petícií občanov.

Čl. 7
Primátor mesta

1.	Primátor kontroluje činnosť, ktorej výkon je mu zverený do pôsobnosti zákonom, alebo iným všeobecne  záväzným právnym predpisom.
2.	Na vykonanie kontroly môže primátor mesta písomne poveriť inú osobu v určenom rozsahu.
3.	Primátor mesta uplatňuje opatrenia voči vedúcemu zamestnancovi kontrolovaného subjektu za nedostatky zistené kontrolou podľa osobitného predpisu ( zák. 552/2003 o výkone prác vo verejnom záujme) 
4.	Kontrola vykonávaná podľa predchádzajúceho odseku je súčasťou riadiacej činnosti  primátora mesta.  Opatrenia na odstránenie nedostatkov určí primátor mesta v rámci svojej kompetencie.

Čl. 8
Mestská rada

1.	Mestská rada je iniciatívnym, výkonným a kontrolným orgánom mestského zastupiteľstva. Vykonáva kontrolu samosprávnych činností na základe uznesení uložených mestským zastupiteľstvom alebo vlastných uznesení. V prípade zistenia nedostatkov v plnení uznesení súčasne navrhuje opatrenia na ich odstránenie.

2.	Na výkon osobitnej kontrolnej akcie si môže mestská rada z vlastných členov ustanoviť kontrolnú skupinu, ktorá sa pri takomto výkone kontroly riadi kontrolným poriadkom týchto zásad, ak nie je účelné postupovať inak so zreteľom na špecifický prístup.

Čl. 9
Komisie mestského zastupiteľstva
 
1.	Mestské zastupiteľstvo zriaďuje odborné  komisie ako svoje   stále dočasné poradné, iniciatívne a kontrolné orgány. Zloženie,  pracovnú náplň  jednotlivých komisií schvaľuje mestské zastupiteľstvo.
2.	Komisie  vykonávajú kontrolu plnenia úloh v oblastiach, pre ktoré boli zriadené a v rozsahu určenom mestským zastupiteľstvom, o výsledku kontroly informujú mestské  zastupiteľstvo.
3.	Na výkon konkrétnej kontrolnej úlohy môže komisia ustanoviť osobitnú skupinu, ktorá o svojej činnosti podáva správu komisii.

Čl.10
Hlavný kontrolór
	
Hlavný kontrolór je zamestnancom obce a ak zákon neustanovuje inak, vzťahujú sa na neho všetky práva a povinnosti ostatného vedúceho zamestnanca podľa osobitného predpisu. Kontrolnú činnosť vykonáva nezávisle a nestranne v súlade so základnými pravidlami kontrolnej činnosti.

1.	Hlavný kontrolór 
a)	vykonáva kontrolu zákonnosti, účinnosti, hospodárnosti a efektívnosti pri hospodárení a nakladaní s majetkom a majetkovými právami mesta, ako aj s majetkom, ktorý mesto užíva podľa osobitných predpisov, kontrola príjmov, výdavkov a finančných operácií mesta, kontrola vybavovania sťažností a petícií, kontrola dodržiavania všeobecne záväzných právnych predpisov vrátanie nariadení mesta, kontrola plnenia uznesení mestského zastupiteľstva, kontrola dodržiavania interných predpisov mesta a kontrola plnenia ďalších úloh ustanovených osobitnými predpismi. 
b)	predkladá mestskému zastupiteľstvu raz za šesť mesiacov návrh plánu kontrolnej činnosti, ktorý musí byť najneskôr 15 dní pred prerokovaním v zastupiteľstve zverejnený spôsobom v meste obvyklým,
c)	Vypracúva odborné stanoviská k návrhu rozpočtu mesta a k návrhu záverečného účtu mesta pred jeho schválením v mestskom zastupiteľstve,
d)	Predkladá správu o výsledkoch kontroly priamo mestskému zastupiteľstvu na jeho najbližšom zasadnutí,
e)	predkladá mestskému zastupiteľstvu najmenej raz ročne správu o kontrolnej činnosti, a to do 60 dní po uplynutí kalendárneho roku,
f)	spolupracuje so štátnymi orgánmi vo veciach kontroly hospodárenia s prostriedkami pridelenými obci zo štátneho rozpočtu alebo zo štrukturálnych fondov Európskej únie,
g)	vybavuje sťažnosti, ak tak ustanovuje osobitný zákon,
h)	je povinný vykonať kontrolu, ak ho o to požiada mestské zastupiteľstvo .

2.	Hlavný kontrolór sa zúčastňuje na zasadnutiach mestského zastupiteľstva na zasadnutiach mestskej rady s hlasom poradným, môže sa zúčastňovať aj na zasadnutiach komisií zriadených obecným zastupiteľstvom
3.	Hlavný kontrolór je oprávnený nahliadať do  dokladov, ako aj  do iných dokumentov v rozsahu kontrolnej činnosti.
4.	Hlavný kontrolór je povinný na požiadanie bezodkladne sprístupniť výsledky kontrol poslancom obecného zastupiteľstva alebo starostovi.
5.	Hlavný kontrolór zodpovedá za svoju činnosť mestskému zastupiteľstvu.
6.	Hlavný kontrolór organizuje a vykonáva kontrolnú činnosť nezávisle na výkonných orgánoch mesta.
.
Čl. 11
Útvar  hlavného  kontrolóra

1. Mesto Spišská Nová Ves má zriadený Útvar hlavného kontrolóra, ktorý riadi a za jeho činnosť zodpovedá hlavný kontrolór mesta.
Útvar hlavného kontrolóra zabezpečuje odborné, administratívne a organizačné veci súvisiace s plnením úloh hlavného kontrolóra, vybavuje sťažnosti, petície a podania občanov v zmysle zákona č.152/1998 Z.z. o sťažnostiach v znení neskorších predpisov a zákona č. 85/1990 Zb. o petičnom práve v znení neskorších predpisov.
2.Organizáciu útvaru hlavného kontrolóra ustanovuje mestské zastupiteľstvo v organizačnom poriadku.

Čl. 12
Mestský úrad, mestská polícia, rozpočtové a príspevkové organizácie mesta

1.	Mestský úrad v Spišskej Novej Vsi vykonáva vnútornú kontrolu plnenia úloh vymedzených jeho  organizačným poriadkom vo svojich organizačných útvaroch.
2.	Mestská polícia v Spišskej Novej Vsi, príspevkové a rozpočtové organizácie zriadené mestom vykonávajú kontrolu plnenia úloh vymedzených ich organizačnými poriadkami a vo svojich útvaroch, na základe osobitných predpisov  a na základe týchto Zásad.
3.	Vnútorná kontrola podľa odsekov 1 a 2 sa v rámci svojej pôsobnosti zameriava najmä na hospodárenie s prostriedkami mesta, vlastného rozpočtu, finančnými prostriedkami poskytnutými z rozpočtu mesta a štátneho rozpočtu a na nakladanie s majetkom mesta, vlastným majetkom alebo majetkom zvereným, na dodržiavanie všeobecne záväzných právnych predpisov a interných predpisov.
4.	Vedúci zamestnanci útvarov a organizácií uvedených v odsekoch 1 a 2 zodpovedajú za vytvorenie účinného systému vnútornej kontroly vo svojej pôsobnosti.
5.	Hlavný kontrolór poskytuje metodickú a poradenskú činnosť pre vedúcich zamestnancov útvarov a organizácií uvedených v odsekoch 1 a 2 vo vytvorení účinného systému vnútornej kontroly v týchto organizáciách.

Čl. 13
Pravidlá kontrolnej činnosti

1/ Hlavný  kontrolór pri výkone kontrolnej činnosti postupuje podľa základných pravidiel následnej finančnej kontroly, ktoré ustanovuje § 13 až § 25 Zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v platnom znení.

2/ Následnou finančnou kontrolou sa overuje:
a/ objektívny stav  kontrolovaných skutočností a ich súlad so všeobecne záväznými     právnymi predpismi a vnútornými aktmi riadenia a  účinnosti  pri hospodárení s verejnými prostriedkami,  
b/ vykonanie predbežnej  finančnej kontroly
c/ dodržanie postupu pri výkone priebežnej finančnej kontroly
d/ splnenie opatrení  prijatých na nápravu nedostatkov zistených finančnou kontrolou 
    a odstránenie príčin ich vzniku
e/ určenie zamestnancov zodpovedných za nedostatky zistené následnou finančnou kontrolou a o uplatnení opatrení voči ním podľa osobitného predpisu.

Čl. 14
Prizvané osoby

Kontrolný orgán môže na vykonanie kontroly prizvať zamestnancov iných orgánov verejnej správy alebo iných právnických osôb alebo fyzické osoby s ich súhlasom, ak je to odôvodnené osobitnou povahou, prípadne významom kontrolnej úlohy. Iným právnickým osobám alebo fyzickým osobám za ich účasť na kontrolnej úlohe patrí odmena.

Čl. 15
Spolupráca kontrolných orgánov

1/ Kontrolné orgány v rozsahu svojej pôsobnosti pri výkone kontrolnej činnosti vzájomne spolupracujú, vrátane vykonávania spoločných kontrolných úloh a poskytujú si navzájom informácie, súvisiace s kontrolnou činnosťou.

2/ Kontrolné orgány upozorňujú príslušné orgány na nedostatky zistené kontrolou, ktorých riešenie patrí do pôsobnosti týchto orgánov.

Čl. 16

Pokiaľ nie je v týchto zásadách podrobnejšia úprava, vzťahujú sa na výkon kontrolnej činnosti ustanovenia Zákona NR SR č. 502/2001 Z. z. o finančnej kontrole a vnútornom audite v platnom znení a  zákona SNR č. 369/19990 Zb. o obecnom zriadení v znení neskorších  predpisov .

Čl. 17

Tieto Zásady  kontrolnej činnosti v podmienkach  samosprávy Mesta Spišská Nová Ves nadobúdajú účinnosť dňom schválenia na MsZ  dňa 23. 04. 2009.

Čl. 18

Dňom nadobudnutia účinnosti týchto zásad rušia sa Zásady kontrolnej činnosti  vykonávanej mestskou samosprávou v podmienkach  Mesta Spišská Nová Ves, ktoré boli schválené MsZ dňa 28.04. 2002.

							PhDr. Ján Volný, PhD.
	   primátor mesta